พระราชกฤษฎีกาว่าด้วยปริญญาในสาขาวิชา อักษรย่อสำหรับสาขาวิชา ครุยวิทยฐานะ เข็มวิทยฐานะ และครุยประจำตำแหน่งของมหาวิทยาลัยราชภัฏลำปาง พ.ศ. 2563

พระราชกฤษฎีกา
ว่าด้วยปริญญาในสาขาวิชา
อักษรย่อสำหรับสาขาวิชา
ครุยวิทยฐานะ เข็มวิทยฐานะ
และครุยประจำตำแหน่ง
ของมหาวิทยาลัยราชภัฏลำปาง
พ.ศ. ๒๕๖๓

พระบาทสมเด็จพระปรเมนทรรามาธิบดีศรีสินทรมหาวชิราลงกรณ
พระวชิรเกล้าเจ้าอยู่หัว
ให้ไว้ ณ วันที่
๖ กุมภาพันธ์ พ.ศ. ๒๕๖๓
เป็นปีที่ ๕ ในรัชกาลปัจจุบัน

พระบาทสมเด็จพระปรเมนทรรามาธิบดีศรีสินทรมหาวชิราลงกรณ
พระวชิรเกล้าเจ้าอยู่หัว มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรปรับปรุงพระราชกฤษฎีกาว่าด้วยปริญญาในสาขาวิชา
อักษรย่อสำหรับสาขาวิชา ครุยวิทยฐานะ เข็มวิทยฐานะ และครุยประจำตำแหน่งของมหาวิทยาลัยราชภัฏลำปาง

อาศัยอำนาจตามความในมาตรา
๑๗๕ ของรัฐธรรมนูญแห่งราชอาณาจักรไทย กับมาตรา ๕๖ วรรคสอง
และมาตรา ๖๐ วรรคสอง แห่งพระราชบัญญัติมหาวิทยาลัยราชภัฏ พ.ศ. ๒๕๔๗  จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้
ดังต่อไปนี้

มาตรา ๑  พระราชกฤษฎีกานี้เรียกว่า พระราชกฤษฎีกาว่าด้วยปริญญาในสาขาวิชา อักษรย่อสำหรับสาขาวิชา
ครุยวิทยฐานะ เข็มวิทยฐานะ และครุยประจำตำแหน่งของมหาวิทยาลัยราชภัฏลำปาง พ.ศ. ๒๕๖๓

มาตรา ๒[๑]  พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓  ให้ยกเลิก
(๑) พระราชกฤษฎีกาว่าด้วยปริญญาในสาขาวิชา
อักษรย่อสำหรับสาขาวิชา ครุยวิทยฐานะ เข็มวิทยฐานะ และครุยประจำตำแหน่งของมหาวิทยาลัยราชภัฏลำปาง
พ.ศ. ๒๕๕๒
(๒) พระราชกฤษฎีกาว่าด้วยปริญญาในสาขาวิชา
อักษรย่อสำหรับสาขาวิชา ครุยวิทยฐานะ เข็มวิทยฐานะ
และครุยประจำตำแหน่งของมหาวิทยาลัยราชภัฏลำปาง (ฉบับที่ ๒) พ.ศ. ๒๕๕๘

มาตรา ๔  ให้กำหนดปริญญาในสาขาวิชาและอักษรย่อสำหรับสาขาวิชาของมหาวิทยาลัยราชภัฏลำปาง
ดังต่อไปนี้
(๑) สาขาวิชาการบัญชี มีปริญญาสามชั้น คือ
(ก) เอก เรียกว่า บัญชีดุษฎีบัณฑิต ใช้อักษรย่อ
บช.ด. และ ปรัชญาดุษฎีบัณฑิต ใช้อักษรย่อ ปร.ด.
(ข) โท เรียกว่า บัญชีมหาบัณฑิต ใช้อักษรย่อ
บช.ม.
(ค) ตรี เรียกว่า บัญชีบัณฑิต ใช้อักษรย่อ
บช.บ.
(๒) สาขาวิชาครุศาสตร์ มีปริญญาสามชั้น คือ
(ก) เอก เรียกว่า ครุศาสตรดุษฎีบัณฑิต ใช้อักษรย่อ
ค.ด. และ ปรัชญาดุษฎีบัณฑิต ใช้อักษรย่อ ปร.ด.
(ข) โท เรียกว่า ครุศาสตรมหาบัณฑิต ใช้อักษรย่อ
ค.ม.
(ค) ตรี เรียกว่า ครุศาสตรบัณฑิต ใช้อักษรย่อ
ค.บ.
(๓) สาขาวิชาเทคโนโลยี
มีปริญญาหนึ่งชั้น คือ ตรี เรียกว่า เทคโนโลยีบัณฑิต ใช้อักษรย่อ ทล.บ.
(๔) สาขาวิชานิติศาสตร์ มีปริญญาสามชั้น คือ

(ก) เอก เรียกว่า นิติศาสตรดุษฎีบัณฑิต
ใช้อักษรย่อ น.ด. และ ปรัชญาดุษฎีบัณฑิต ใช้อักษรย่อ ปร.ด. 
(ข) โท เรียกว่า นิติศาสตรมหาบัณฑิต ใช้อักษรย่อ
น.ม.
(ค) ตรี เรียกว่า นิติศาสตรบัณฑิต ใช้อักษรย่อ
น.บ.
(๕) สาขาวิชานิเทศศาสตร์ มีปริญญาสามชั้น
คือ 
(ก) เอก เรียกว่า นิเทศศาสตรดุษฎีบัณฑิต
ใช้อักษรย่อ นศ.ด. และ ปรัชญาดุษฎีบัณฑิต ใช้อักษรย่อ ปร.ด. 
(ข) โท เรียกว่า นิเทศศาสตรมหาบัณฑิต ใช้อักษรย่อ
นศ.ม.
(ค) ตรี เรียกว่า นิเทศศาสตรบัณฑิต ใช้อักษรย่อ
นศ.บ.
(๖) สาขาวิชาบริหารธุรกิจ มีปริญญาสามชั้น
คือ 
(ก) เอก เรียกว่า บริหารธุรกิจดุษฎีบัณฑิต
ใช้อักษรย่อ บธ.ด. และ ปรัชญาดุษฎีบัณฑิต ใช้อักษรย่อ ปร.ด. 
(ข) โท เรียกว่า บริหารธุรกิจมหาบัณฑิต
ใช้อักษรย่อ บธ.ม.
(ค) ตรี เรียกว่า บริหารธุรกิจบัณฑิต ใช้อักษรย่อ
บธ.บ.
(๗) สาขาวิชารัฐประศาสนศาสตร์ มีปริญญาสามชั้น
คือ 
(ก) เอก เรียกว่า รัฐประศาสนศาสตรดุษฎีบัณฑิต
ใช้อักษรย่อ รป.ด. และ ปรัชญาดุษฎีบัณฑิต ใช้อักษรย่อ ปร.ด. 
(ข) โท เรียกว่า รัฐประศาสนศาสตรมหาบัณฑิต
ใช้อักษรย่อ รป.ม.
(ค) ตรี เรียกว่า รัฐประศาสนศาสตรบัณฑิต
ใช้อักษรย่อ รป.บ.
(๘) สาขาวิชารัฐศาสตร์ มีปริญญาสามชั้น คือ

(ก) เอก เรียกว่า รัฐศาสตรดุษฎีบัณฑิต ใช้อักษรย่อ
ร.ด. และ ปรัชญาดุษฎีบัณฑิต ใช้อักษรย่อ ปร.ด.
(ข) โท เรียกว่า รัฐศาสตรมหาบัณฑิต ใช้อักษรย่อ
ร.ม.
(ค) ตรี เรียกว่า รัฐศาสตรบัณฑิต ใช้อักษรย่อ
ร.บ.
(๙) สาขาวิชาวิทยาศาสตร์ มีปริญญาสามชั้น
คือ 
(ก) เอก เรียกว่า วิทยาศาสตรดุษฎีบัณฑิต
ใช้อักษรย่อ วท.ด. และ ปรัชญาดุษฎีบัณฑิต ใช้อักษรย่อ ปร.ด. 
(ข) โท เรียกว่า วิทยาศาสตรมหาบัณฑิต ใช้อักษรย่อ
วท.ม.
(ค) ตรี เรียกว่า วิทยาศาสตรบัณฑิต ใช้อักษรย่อ
วท.บ.
(๑๐) สาขาวิชาศิลปศาสตร์ มีปริญญาสามชั้น
คือ 
(ก) เอก เรียกว่า ศิลปศาสตรดุษฎีบัณฑิต
ใช้อักษรย่อ ศศ.ด. และ ปรัชญาดุษฎีบัณฑิต ใช้อักษรย่อ ปร.ด. 
(ข) โท เรียกว่า ศิลปศาสตรมหาบัณฑิต ใช้อักษรย่อ
ศศ.ม.
(ค) ตรี เรียกว่า ศิลปศาสตรบัณฑิต ใช้อักษรย่อ
ศศ.บ.
ทั้งนี้ หากมีสาขาหรือวิชาเอกให้ระบุชื่อสาขาหรือวิชาเอกนั้นไว้ในวงเล็บต่อท้ายปริญญาด้วย

มาตรา ๕  ครุยวิทยฐานะของมหาวิทยาลัยราชภัฏลำปางมีสามชั้น
ดังต่อไปนี้
(๑) ครุยดุษฎีบัณฑิต ทำด้วยผ้าหรือแพรสีดำ
เย็บเป็นเสื้อคลุมยาวเหนือข้อเท้าพอประมาณ หลังจีบและมีจีบที่หัวไหล่ ตัวเสื้อผ่าอกตลอด
มีแถบกำมะหยี่หรือสักหลาดสีแดงเลือดหมู กว้าง ๔ เซนติเมตร และถัดจากแถบกำมะหยี่หรือสักหลาดสีแดงเลือดหมูออกไปมีแถบกำมะหยี่หรือสักหลาดสีเขียว
กว้าง ๒.๕ เซนติเมตร เย็บติดเป็นสาบตลอดด้านหน้าทั้งสองข้าง แขนเสื้อกว้างและยาวตกข้อมือ ปลายแขนปล่อย ตอนกลางแขนทั้งสองข้างมีแถบกำมะหยี่หรือสักหลาดสีแดงเลือดหมู
กว้าง ๔ เซนติเมตร ยาว ๓๕ เซนติเมตร พับปลายแถบทั้งสองข้างเป็นมุมแหลม ขลิบริมด้วยดิ้นสีทองโดยรอบ จำนวนสามแถบติดขวางเรียงกัน ระยะห่างระหว่างแถบ
๒.๕ เซนติเมตร ประดับตราสัญลักษณ์มหาวิทยาลัยทำด้วยโลหะดุนนูนสีทอง วงรี กว้าง ๒.๗
เซนติเมตร สูง ๓.๘ เซนติเมตร บนแถบกำมะหยี่หรือสักหลาดสีแดงเลือดหมูด้านหน้าอกทั้งสองข้าง
มีผ้าคล้องคอด้านหน้าเย็บเป็นมุมแหลม ด้านนอกทำด้วยผ้าหรือแพรสีดำเช่นเดียวกับตัวเสื้อ
ขอบล่างขลิบริมด้วยแถบกำมะหยี่หรือสักหลาดสีเขียว กว้างด้านละ ๑ เซนติเมตร
ถัดมาเป็นแถบกำมะหยี่หรือสักหลาดสีแดงเลือดหมู กว้าง ๑ เซนติเมตร ทาบด้านนอกต่อจากแถบกำมะหยี่หรือสักหลาดสีเขียว ขอบบนทาบด้วยแถบกำมะหยี่หรือสักหลาดสีประจำสาขาวิชา กว้าง ๘.๕ เซนติเมตร พับขลิบริมเข้าด้านใน
๑ เซนติเมตร ด้านในทำด้วยผ้าหรือแพรสีแดงเลือดหมู
มีแถบกำมะหยี่หรือสักหลาดสีเขียว สีแดงเลือดหมู และสีประจำสาขาวิชา กว้างแถบละ
๓ เซนติเมตร ระยะห่างระหว่างแถบ ๓ เซนติเมตร เย็บติดทาบขวางถัดจากปลายขอบบนด้านหลัง
(๒) ครุยมหาบัณฑิต เช่นเดียวกับครุยดุษฎีบัณฑิต
เว้นแต่แถบกำมะหยี่หรือสักหลาดสีแดงเลือดหมูตอนกลางแขนทั้งสองข้างมีจำนวนสองแถบ
(๓) ครุยบัณฑิต เช่นเดียวกับครุยมหาบัณฑิต
เว้นแต่แถบกำมะหยี่หรือสักหลาดสีแดงเลือดหมูตอนกลางแขนทั้งสองข้างมีจำนวนหนึ่งแถบ

มาตรา ๖  เข็มวิทยฐานะของมหาวิทยาลัยราชภัฏลำปาง มีลักษณะเป็นรูปตราสัญลักษณ์มหาวิทยาลัยทำด้วยโลหะดุนนูนสีทอง
วงรี กว้าง ๒.๗ เซนติเมตร สูง ๓.๘ เซนติเมตร

มาตรา ๗  ครุยประจำตำแหน่งและเครื่องหมายประกอบครุยประจำตำแหน่งของนายกสภามหาวิทยาลัย
กรรมการสภามหาวิทยาลัย ผู้บริหาร และคณาจารย์ของมหาวิทยาลัยราชภัฏลำปาง มีดังต่อไปนี้
(๑) นายกสภามหาวิทยาลัยและอธิการบดี
ครุยทำด้วยผ้าหรือแพรสีดำ เย็บเป็นเสื้อคลุมยาวเหนือข้อเท้าพอประมาณ หลังจีบและมีจีบที่หัวไหล่ ตัวเสื้อผ่าอกตลอด มีแถบกำมะหยี่หรือสักหลาดสีทอง กว้าง
๔ เซนติเมตร และถัดจากแถบกำมะหยี่หรือสักหลาดสีทองออกไปมีแถบกำมะหยี่หรือสักหลาดสีแดงเลือดหมูและสีเขียว กว้างแถบละ ๒.๕ เซนติเมตร
เย็บติดเป็นสาบตลอดด้านหน้าทั้งสองข้าง แขนเสื้อกว้างและยาวตกข้อมือ ปลายแขนพวง
ตอนกลางแขนทั้งสองข้างมีแถบกำมะหยี่หรือสักหลาดสีทอง กว้าง ๔ เซนติเมตร ยาว ๓๕ เซนติเมตร
พับปลายแถบทั้งสองข้างเป็นมุมแหลม ขลิบริมด้วยดิ้นสีทองโดยรอบ
จำนวนสี่แถบติดขวางเรียงกัน ระยะห่างระหว่างแถบ ๒.๕ เซนติเมตร มีผ้าคล้องคอด้านหน้าเย็บเป็นมุมแหลม ด้านนอกทำด้วยผ้าหรือแพรสีดำเช่นเดียวกับตัวเสื้อ
ขอบล่างขลิบริมด้วยแถบกำมะหยี่หรือสักหลาดสีเขียว กว้างด้านละ ๑ เซนติเมตร ถัดมาเป็นกำมะหยี่หรือสักหลาดสีแดงเลือดหมู
กว้าง ๑ เซนติเมตร ทาบด้านนอกต่อจากแถบกำมะหยี่หรือสักหลาดสีเขียว ขอบบนทาบด้วยแถบกำมะหยี่หรือสักหลาดสีทอง กว้าง ๘.๕ เซนติเมตร
พับขลิบริมเข้าด้านใน ๑ เซนติเมตร ด้านในทำด้วยผ้าหรือแพรสีแดงเลือดหมู มีแถบกำมะหยี่หรือสักหลาดสีเขียว
สีแดงเลือดหมู และสีทอง กว้างแถบละ ๓ เซนติเมตร ระยะห่างระหว่างแถบ ๓ เซนติเมตร เย็บติดทาบขวางถัดจากปลายขอบบนด้านหลัง
ให้มีสายสร้อยประกอบครุยประจำตำแหน่งนายกสภามหาวิทยาลัยและอธิการบดี
ประกอบด้วยตราสัญลักษณ์มหาวิทยาลัยทำด้วยโลหะสีทอง วงรี กว้าง
๒ เซนติเมตร สูง ๒.๕ เซนติเมตร ร้อยเรียงเป็นเส้น
กึ่งกลางสายสร้อยมีตราสัญลักษณ์มหาวิทยาลัยทำด้วยโลหะสีทอง วงรี กว้าง ๔ เซนติเมตร
สูง ๕ เซนติเมตร ประดับระหว่างไหล่ทั้งสองข้าง
(๒) กรรมการสภามหาวิทยาลัย เช่นเดียวกับนายกสภามหาวิทยาลัยและอธิการบดี
เว้นแต่ไม่มีสายสร้อยประดับ และมีตราสัญลักษณ์มหาวิทยาลัยทำด้วยโลหะฉลุสีทอง
วงรี กว้าง ๒.๗ เซนติเมตร สูง ๓.๘ เซนติเมตร
ประดับบนแถบกำมะหยี่หรือสักหลาดสีทองด้านหน้าอกทั้งสองข้าง
(๓) รองอธิการบดี ผู้ช่วยอธิการบดี ผู้อำนวยการสำนักงานอธิการบดี
ผู้อำนวยการสำนักงานวิทยาเขต คณบดี รองคณบดี หัวหน้าส่วนราชการหรือหน่วยงานที่เรียกชื่ออย่างอื่นที่มีฐานะเทียบเท่าคณะ
รองหัวหน้าส่วนราชการหรือหน่วยงานที่เรียกชื่ออย่างอื่นที่มีฐานะเทียบเท่าคณะ และผู้อำนวยการกองหรือหัวหน้าส่วนราชการหรือหน่วยงานที่เรียกชื่ออย่างอื่นที่มีฐานะเทียบเท่ากอง
เช่นเดียวกับกรรมการสภามหาวิทยาลัย เว้นแต่แถบกำมะหยี่หรือสักหลาดด้านหน้าครุยทั้งสองข้างเป็นกำมะหยี่หรือสักหลาดสีแดงเลือดหมู กว้าง ๔ เซนติเมตร
และถัดจากแถบกำมะหยี่หรือสักหลาดสีแดงเลือดหมูออกไปมีแถบกำมะหยี่หรือสักหลาดสีเขียว
กว้าง ๒.๕ เซนติเมตร เย็บติดเป็นสาบตลอดด้านหน้าทั้งสองข้าง และแถบกำมะหยี่หรือสักหลาดตอนกลางแขนทั้งสองข้างเป็นสีแดงเลือดหมู
(๔) คณาจารย์ เช่นเดียวกับผู้บริหารใน (๓)
เว้นแต่แถบกำมะหยี่หรือสักหลาดตอนกลางแขนทั้งสองข้างเป็นสีเงิน และขอบบนของผ้าคล้องคอเป็นแถบกำมะหยี่หรือสักหลาดสีเงิน
และด้านในของผ้าคล้องคอเป็นแถบกำมะหยี่หรือสักหลาดสีเขียว สีแดงเลือดหมู และสีเงิน

มาตรา ๘  สีประจำสาขาวิชา มีดังต่อไปนี้
(๑) สาขาวิชาการบัญชี                                   สีฟ้า
(๒) สาขาวิชาครุศาสตร์                                  สีม่วง
(๓) สาขาวิชาเทคโนโลยี                                  สีแดงเลือดหมู
(๔) สาขาวิชานิติศาสตร์                                  สีขาว
(๕) สาขาวิชานิเทศศาสตร์                               สีม่วงอ่อน
(๖) สาขาวิชาบริหารธุรกิจ                               สีชมพู
(๗) สาขาวิชารัฐประศาสนศาสตร์                        สีเทา
(๘) สาขาวิชารัฐศาสตร์                                   สีแดง
(๙) สาขาวิชาวิทยาศาสตร์                               สีเหลือง
(๑๐) สาขาวิชาศิลปศาสตร์                              สีแสด

มาตรา ๙  ให้มหาวิทยาลัยราชภัฏลำปางจัดทำครุยวิทยฐานะ
เข็มวิทยฐานะ และครุยประจำตำแหน่งตามพระราชกฤษฎีกานี้ขึ้นไว้เป็นตัวอย่าง

มาตรา ๑๐  ให้รัฐมนตรีว่าการกระทรวงการอุดมศึกษา วิทยาศาสตร์
วิจัยและนวัตกรรม รักษาการตามพระราชกฤษฎีกานี้

ผู้รับสนองพระบรมราชโองการ
พลเอก ประยุทธ์
 จันทร์โอชา
นายกรัฐมนตรี

หมายเหตุ
:- เหตุผลในการประกาศใช้พระราชกฤษฎีกาฉบับนี้ คือ เนื่องจากมหาวิทยาลัยราชภัฏลำปางได้เปิดสอนสาขาวิชานิเทศศาสตร์ และสาขาวิชารัฐศาสตร์เพิ่มขึ้น
และกำหนดให้มีปริญญาในสาขาวิชา อักษรย่อสำหรับสาขาวิชา และสีประจำสาขาวิชาสำหรับสาขาวิชาดังกล่าว
รวมทั้งแก้ไขลักษณะครุยวิทยฐานะ ครุยประจำตำแหน่ง และเครื่องหมายประกอบครุยประจำตำแหน่งของนายกสภามหาวิทยาลัย
กรรมการสภามหาวิทยาลัย และผู้บริหาร และกำหนดให้มีครุยประจำตำแหน่งของคณาจารย์เพิ่มขึ้น ตลอดจนได้แก้ไขเข็มวิทยฐานะ สมควรปรับปรุงพระราชกฤษฎีกาว่าด้วยปริญญาในสาขาวิชา
อักษรย่อสำหรับสาขาวิชา ครุยวิทยฐานะ เข็มวิทยฐานะ และครุยประจำตำแหน่งของมหาวิทยาลัยราชภัฏลำปางเสียใหม่ เพื่อความสะดวกในการใช้กฎหมาย
และโดยที่มาตรา ๕๖ วรรคสอง และมาตรา ๖๐
วรรคสอง แห่งพระราชบัญญัติมหาวิทยาลัยราชภัฏ พ.ศ. ๒๕๔๗ บัญญัติว่า การกำหนดให้สาขาวิชาใดมีปริญญาชั้นใด
และจะใช้อักษรย่อสำหรับสาขาวิชานั้นอย่างไร และการกำหนดลักษณะ ชนิด ประเภท และส่วนประกอบของครุยวิทยฐานะ
เข็มวิทยฐานะ และครุยประจำตำแหน่ง ให้ตราเป็นพระราชกฤษฎีกา  จึงจำเป็นต้องตราพระราชกฤษฎีกานี้

ชญานิศ/จัดทำ
๘ ตุลาคม ๒๕๖๓

สุภาทิพย์/ตรวจ
๘ ตุลาคม ๒๕๖๓

[๑] ราชกิจจานุเบกษา
เล่มที่ ๑๓๗/ตอนที่ ๑๒ ก/หน้า ๙/๗ กุมภาพันธ์ ๒๕๖๓